Parys-6: 'Jy sal soos 'n k*ff*r op straat sit' | Netwerk24
Deur Alet van der Walt 07 Februarie 2019 21:23
Skokbewerings van rassisme, korrupsie, omkopery en intimidasie in die Valke is Donderdag in die rondgaande hof in Parys gemaak.
Henk Prinsloo, 'n polisieman en een van die beskuldigdes in die vigilante-moordverhoor, het aan die hof vertel hoe die Valke hom gedreig het.
Kol. Deon Topkin het glo aan hom gesê: "Jy beskerm die boere, ek sal sorg dat jy en jou gesin soos 'n boemelaar en 'n k*ff*r op straat sit."
Prinsloo en vyf ander mans staan tereg vir die moord op Samuel Tjixa en Simon Jubeba.
Prinsloo het getuig hy is deur die Valke, onder leiding van kapt. Francois Laux en Topkin, gedreig omdat hulle wou hê hy moet 'n verklaring aflê waarin hy die ander beskuldigdes se optrede die aand van die beweerde aanrandings uiteensit.
"Elf lede van die Valke het met gemerkte voertuie by my huis opgedaag en my voor my ma, my vrou en my twee dogters in hegtenis geneem," het Prinsloo getuig.
Hy was emosioneel toe hy aan regter Corné van Zyl vertel het hoe die gebeure hom en sy gesin geraak het.
Adv. Jabulani Mlotshwa, vir die staat, het aan Prinsloo gevra waarom 'n ander polisielid, ene sers. Gerhard Keyser, gesien het die mans se toestand is ernstig, terwyl Prinsloo nie so gedink het nie.
Henk Prinsloo getuig in die vigilante-moordverhoor in Parys. By hom is die hoftolk, Jeremiah Tollie.Foto: Alet van der Walt
Prinsloo het gesê hy het nie gedink die mans is in lewensgevaar nie.
Mlotshwa wou weet waarom drie mense gesê het hulle het gesien hoe hy een van die verdagtes met 'n skokapparaat skok, en Prinsloo dit ontken.
Prinsloo het gesê Tom Direko, 'n staatsgetuie, is saam met sy werkgewer van die diefstal van spoorstawe aangekla.
Adv. Jabulani Mlotshwa, vir die staat, neem Henk Prinsloo onder kruisverhoor. Foto: Alet van der Walt
Kort nadat Direko 'n verklaring oor Prinsloo afgelê het, is die diefstalklagte teruggetrek.
Hy glo die Valke en een van die ander getuies het ook 'n ooreenkoms aangegaan terwyl Ockert van Zyl deurgaans gelieg en gespog het dat hy 'n aandeel in die moorde gehad het.
Die beskuldigdes en verskeie ander mans het Tjixa en Jubeba op 6 Januarie 2016 ná 'n beweerde plaasaanval buite Parys aangekeer. Hulle het Loedie van der Westhuizen sr. te hulp gesnel nadat hy 'n noodknoppie gedruk het.